Асҭанда Арӡынԥҳа. Sputnik.
Аҟәа, Аҳәынҭқарратә культуратә ҵараиурҭаҟны ахәыҷқәа аԥсуа кәашарақәеи амилаҭтә инструментқәа рҟны ахәмарреи шыддырҵо зегьы ирдыруеит, аха иара уаҟа абалеттә студиа шыҟоу зегьы ирыздырам. Аԥсуа хәаԥшҩы абалет аганахьала имоу адыррақәа маҷуп. Ареспубликаҟны иҟам абалеттә труппақәа, "Аԥҟақәа рыӡиа" иахәаԥшырц агәаҳәара змоугьы алшара имам. Ахареограф иана Цәеиԥҳа, Аҟәатәи аҳәынҭқарратә ҵараиурҭеи Краснодартәи акультура ауниверситети роушьҭымҭа, аашықәса ҵуеит аԥсуа ӡӷабцәа абалет агәыбылра дыркуа, аҟазара рылалааӡоижьҭеи.
"Аҟәа абалеттә школ аартра сара сзы гәыӷра ссирын", — лҳәоит Иана Станислав-иԥҳа.
Лареи сареи аиҿцәажәаха аамҭа ҳауеит аҽазыҟаҵарақәа ирылагаанӡа, аӡӷабцәа рыҽдырхионаҵы, апианиноарҳәаҩы лнотақәа еиқәлыршәонаҵы. Иана адәахьтәи лыԥшрагьы абалет икәашо аԥҳәызба дыҟазаарц шахәҭоу еиԥш ауп ишыҟоу. Аха уи адәахьтәи лныԥшылароуп, ҩныҵҟала даара иӷәӷәоу, зҟазшьа аӡрыжәра иахысхьоу лакәны дыҟоуп. Лҵаҩцәагьы лыдҵақәа ирхымԥо инарыгӡалароуп.
"Бнапы шьҭых! Бхы бҩах! Иахьа ажурналистка даҳҭоуп, ишысҭаху сызшәықәымчуам", — лҳәоит Иана лнапаҵаҟа иҟоу рыгхақәа гәаҭо. Урҭ иреиҳабу 11 шықәса лхыҵуеит.
"Адисциплина ақәҿиара иабжоуп. Иаҳҳәап иахьа, ҩыџьа аӡӷабцәа аурок иагхеит. Ари зынӡа иҟало усым. Ахәыҷқәа ирхароузеи, аха аҭаацәа ирдыруазароуп уус иагумыжьыр шакәу", — лҳәоит лара.
Аҽазыҟаҵарақәа мҩаԥысуеит Аҳәынҭқарратә ҵараиурҭа ауадақәа руак аҟны, иҭшәоу, имаҷу азал аҟны. Абалеттә студиаҟны ахәыҷқәа рацәаҩым. Уажәазы араҟа аҵара иаҿуп 20-ҩык рҟынӡа аӡӷабцәа. Иҟалап астудиахь адкылара уахысырц ауадаҩрақәагьы урхысыр ахьакәу акәзаргьы."Ҳара зегьы ҳрызхьаԥшуеит – ахәыҷы имаха-ишьаха аҿиашьа, амузыка идкылашьа. Ахәыҷқәа ракәым рҭаацәагьы ирыцу ирыгу ҳаназхьаԥшуа ыҟоуп. Абалерина дышқәыԥшу ажьы лкуа далагар иҟалҵо зегьы башахоит. Дрыцҳахоит", — лҳәоит ахореограф.
Астудиа аклассқәа рхыԥхьаӡалара қәрала акәымкәа заҟа аамҭа аҵара иаҿу ала имҩаԥыргоит. Аиҳабацәа рҟынтәи ԥшьышықәса рҟынӡа ари аҵара знапы алаку ыҟоуп. Гагрантәи иаауагьы дыҟоуп.
"Ҳәарада иуадаҩуп Гагрантәи аара, аха абалет ахь илымоу абзиабара иаԥнагоит", — лҳәоит арҵаҩы.
Иана Цәеиԥҳа лгәаанагарала абалет фышықәса инаркны нап аркра еиӷьуп. Ахәыҷы идуҵогьы еиликаауазароуп.
Астудиаҟны иҟоу зегьы неиԥынкыланы иӡӷабцәоуп. Урҭ мчыбжьык ахь хынтә аҽазыҟаҵарақәа мҩаԥыргоит. Ҽазыҟаҵара цыԥхьаӡа сааҭк рҟынӡа ицоит. Иахьа дара аимаа татақәа (абалеткақәа) рышьан аԥхьа, нас — апуантақәа. Дара зегьы ирҵахьеит ршьацәа ду иқәгыланы, адгьыл рҽаҟәырыҭхома уҳәо агылара.
Абалерина хәыҷқәеи ахареографи еицынарыгӡоит аллонже, амбуате, ан деор. Акәашара умчқәа зегьы аҭахуп, иулымшашагьы улуршароуп. Уи маӡас иаҵоугьы абзиабареи аҭахреи, агәазыҳәареи роуп.
Абалеттә студиаҟны хәышықәса аҵара ашьҭахь иара ааӡаҩцәа ироуеит адиплом. Ԥхьаҟатәи рԥеиԥш усҟак еилкаам ареспубликаҟны абалеттә ансамбльқәа ахьыҟам азы. Реиҳа иҟазоу урыстәылатәи абалеттә школқәа рахь рхы дырхоит.
Иана даара длықәгәыӷуеит Кристина Чкотуаԥҳа. Аӡӷаб абалет лыԥхыӡ иалоуп, бзиа илбоит. Лҭаацәагьы лыдгылоит. Лара москватәи абалеттә школақәа руак дҭаларц лҽазылшәахьеит аха баллқәак роуп илзымхаз. Сынтәа Санкт-Петербург ацара лгәы иҭоуп.
Иана Цәеиԥҳа агәыӷра лымоуп аԥсуа балеринацәа адунеи иреиӷьу атеатрқәа рҟны икәашартә еиԥш алшареи аҭагылазаашьеи роуп ҳәа.
АҞӘА, рашәара 5 – Sputnik. Аԥсны Алхратә комиссиа хадаҟны ашәҟәы иҭарҩит Оҭҳаратәи алхратә ҭыԥ хада №14 аҟнытә Жәлар Реизара адепутатрахь Габлиа Робесҭан Иван-иԥа кандидатс иқәыргыларазы аԥшьгаратә гәыԥ.
Уаанӡа Аԥсны Алхратә комиссиа хадаҟны ашәҟәы иҭарҩит Кындыӷтәи алхратә ҭыԥ хада №31 аҟнытә Жәлар Реизара адепутатрахь Аидар Кәыҵниа, Гарри Кокаиа, Џьансыхә Адлеиба кандидатс рықәыргыларазы аԥшьгаратә гәыԥқәа.
Робесҭан Габлиа лаҵарамза 2018 шықәсазы Атранспорт азы Аԥсны Аҳәынҭусбарҭа дахагылеит, абҵарамза 2019 шықәсазы усҟантәи Аԥсны ахада Рауль Ҳаџьымба Робесҭан Габлиа Афымцамчи, атранспорти, аимадарақәеи рзы Аԥсны Аҳәынҭқарратә усбарҭа аиҳабыс дҟаиҵеит.
Мшаԥымза 2020 шықәсазы Афымцамчи, атранспорти, аимадарақәеи рзы Аԥсны Аҳәынҭқарратә усбарҭа еиҭеиҿкаана Аимадарақәеи, амассатә коммуникациақәеи, ацифратә ҿиареи рзы Аҳәынҭқарратә еилакы ҳәа. Афымцачи атранспорти русхк азы аусбарҭа анапынҵақәа зегьы Аекономика аминистрра аҭакԥхықәрахь ииаргеит. Аимадарақәеи, амассатә коммуникациақәеи, ацифратә ҿиареи рзы Аҳәынҭқарратә еилакы ахантәаҩыс лаҵарамза 2020 шықәсазы даҭан Беслан Ҳалуашь.
Аԥсны Жәлар Реизара адепутатс дҟалар илшоит алхратә зин змоу, 25 шықәса зхыҵхьоу атәылауаҩ. Адепутатхара илшом зус аӡбара иаҿу, аҩыжәра, ма арҩашьыгақәа зыҽрыдызцало, зыпсихика уашәшәыроу ауаҩы.
АКХ аҿы ашәҟәы дҭаргаларц азы аԥшьгаратә гәыԥ ркандидат изы 200-250-ҩык алхыҩцәа рнапқәа еизыргароуп. Аполитикатә партиақәа аԥхьа АКХ аҿы рыҽҭарыҩуеит, нас аизара ду мҩаԥганы адепутатрахь иқәдыргыло икандидатура рыдыркылоит.
Аԥсны Алхратә комиссиа хада ԥхынгәы 12 аҽны иҭацәыз адепутаттә ҭыԥқәа рахь алхрақәа рымҩаԥгара ҿҳәарас ишьақәнаргылеит.
Азакәанԥҵаратә мчраҿы амандатқәа ԥшьба ҭацәуп - уаанӡа депутатцәас иҟаз атәыла ахада Аслан Бжьаниа, аԥыза-министр Александр Анқәаб, Аҩнуҵҟатәи аусқәа рминистр Дмитри Дбар, Гагра араион ахада инапынҵақәа назыгӡо Иури Хагәышь рҭыԥқәа.
Иара убас шәаԥхьар ҟалоит:
АҞӘА, рашәара 5 - Sputnik. Аԥсны Аҭагылазаашьа ҷыдақәа, Ашәарҭадаратә маҵзура, Аҩнуҵҟатәи аусқәа рминистрра русзуҩцәа Ацҳаражәҳәарҭа иахьаҵанакуа аԥшаарақәа ирҿуп ҳәа аанацҳауеит Sputnik.
Ацҳаражәҳәарҭа аҵакыраҟынтә иқәыргоит игылоу амашьынақәа, ауаа ахыргоит.
Иофициалым аинформациала абомба аҵоуп ҳәа иҟоу адырраҭара мцуп.
Аидгылара амҩа Ацҳаражәҳәарҭа иахьаԥну аныҟәара аанкылоуп.